สภาพคล่องยังเหลือเฟือ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ไทยพาณิชย์คาดปีนี้สภาพคล่องในประเทศยังคงเหลือจากบัญชีเกินดุล และเงินจากกองทุนพันธบัตรเกาหลีที่ไหลกลับ 
นายเศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ ธนาคารไทยพาณิชย์ เปิดเผยว่า สภาพคล่องในประเทศ หรือเงินที่เหลือหมุนเวียนอยู่ในระบบ ซึ่งรวมทั้งเงินสด เงินฝากธนาคาร เงินที่ลงทุนในตราสารต่างๆ ทั้งในและนอกประเทศยังคงเหลืออยู่ แม้เริ่มชะลอตัวกว่าปีก่อน โดยเติบโตประมาณ 9% ขณะที่ในปี 2552 สภาพคล่องเติบโตสูงกว่า 12% 
สาเหตุหลักมาจากการที่เงินยังคงไหลเข้าสู่ระบบค่อนข้างมาก ส่วนใหญ่เป็นเม็ดเงินจากต่างประเทศจากดุลบัญชีเดินสะพัดที่ยังคงเกินดุล และเงินจากกองทุนพันธบัตรเกาหลีที่ไหลกลับเข้าสู่ระบบมากในปีนี้
หากเปรียบการขยายตัวของเศรษฐกิจเหมือนกับรถยนต์ที่กำลังวิ่งไปข้างหน้า การเติบโตของภาคธุรกิจและอุตสาหกรรมก็เปรียบเสมือนการเหยียบคันเร่ง ขณะที่สภาพคล่องเปรียบเสมือนการเข้าเกียร์ 
“หากสภาพคล่องในระบบมีมากก็เหมือนขับรถเข้าเกียร์สูงๆ เมื่อต้องการให้เศรษฐกิจขยายตัว แค่แตะคันเร่งนิดเดียวสภาพคล่องก็อัดฉีดเข้าไปในระบบ มีเงินไปขยายธุรกิจ เศรษฐกิจก็เติบโตได้อย่างรวดเร็ว” นายเศรษฐพุฒิ กล่าว
นอกจากนี้ สภาพคล่องยังมีบทบาทสำคัญต่อราคาสินทรัพย์ เห็นได้จากไม่ว่าเมื่อไรที่ประเทศไหนมีขนาดของสภาพคล่องเพิ่มขึ้นสูง ก็มักจะเห็นราคาสินทรัพย์ต่างๆ เช่น ราคาอสังหาริมทรัพย์ ตลาดหุ้นปรับตัวสูงขึ้นด้วยเช่นกัน 
นอกจากผลทางการเงินแล้ว สภาพคล่องยังมีผลต่อภาคเศรษฐกิจ และสะท้อนถึงการขยายตัวของการบริโภคและการลงทุนภาคเอกชน อีกทั้งยังมีผลต่อความคล่องตัวของการไหลเวียนเงินทุน ซึ่งประกอบด้วยอัตราการขยายตัวของสินเชื่อ อัตราดอกเบี้ยนโยบาย ดัชนีค่าเงินบาทและอัตราส่วนราคาหุ้นต่อกำไร 
“ความคล่องตัวของการไหลเวียนเงินทุนในปีนี้มีแนวโน้มเพิ่มขึ้นกว่าปีก่อน เอื้อให้เศรษฐกิจสามารถขยายตัวได้โดยง่าย แต่ทั้งนี้ทั้งนั้นแล้ว ความคล่องตัวของการไหลเวียนเงินทุนของไทยที่สูงขึ้นในปี 2553 ก็เป็นเพียงปัจจัยสนับสนุนพื้นฐานเท่านั้น การเติบโตของภาคเศรษฐกิจจริงก็ขึ้นอยู่กับว่าเราจะแก้ไขปัญหาต่างๆ ไม่ว่าจะเป็นบรรยากาศการลงทุนที่ถดถอย ปัญหาการเมือง ปัญหามาบตาพุด ได้มากน้อยและรวดเร็วแค่ไหน